FI Euroopan unionin virallinen lehti CE 88/503

(2004/C 88 E/0515)

KIRJALLINEN KYSYMYS E-0492/04

esittäjä(t): José Ribeiro e Castro (UEN) komissiolle

(23. helmikuuta 2004)

Aihe: Mosambik — mahdollinen elinkauppa — yhteisön kansalaisiin kohdistuva uhka

Viisi Servas de Maria -sisarkuntaan kuuluvaa lähetystyöntekijää, joista neljä on Euroopan unionin kansalaista (espanjalaisia) ja yksi brasilialainen ja jotka ovat työskennelleet Nampulan alueella yli kolmekymmentä vuotta, ovat saaneet tappouhkauksia, koska he ovat kannelleet alueella harjoitetusta elinkaupasta sekä oudoista lasten ja nuorten kuolemantapauksista. Tiedotusvälineet ovat äskettäin uutisoineet näistä uhkauksista.

Sisarkimnan luostari sijaitsee täsmälleen uhrien tuontipaikan, ja lentokentän, jonne elimiä oletettavasti toimitetaan, välillä. Sisaret väittävät, että heillä on todistajalausuntoja henkilöiltä, jotka onnistuivat pakenemaan kidnappaajien käsistä luostarin suojiin, ja useita asiakirjatodisteita. Brasilialainen sisar Maria Aliida dos Santos, joka varoitti ensimmäisenä tästä tilanteesta, teki asiaa koskevia tiedusteluja Nampulassa ja löysi yhden ruumiin, josta oli poistettu silmät, sydän ja munuaiset.

Näiden karmeiden paljastusten jälkeen sisaret ovat joutuneet useiden tappouhkausten ja neljän tappoyrityksen kohteeksi, joista he ovat kuitenkin ihmeellisesti selviytyneet. Sisaret pelkäävät henkensä puolesta ja väittävät paikallisia viranomaisia korruptoituneiksi, koska ne eivät ole tähän mennessä tehneet mitään ilmoitettujen ja tiedossa olevien rikosten tosiasialliseksi selvittämiseksi. Sisaret pyytävät kansainvälisiä tiedotusvälineitä painostamaan asianomaisia tahoja tämän tilanteen korjaamiseksi.

— Tietääkö komissio näistä tosiseikoista ja etenkin näiden neljän yhteisön kansalaisen tilanteesta? Mitä tietoja sillä on kyseisten neljän sisaren turvallisuudesta, ja mihin toimiin se on ryhtynyt tai aikoo ryhtyä heidän turvallisuutensa takaamiseksi?

— Onko komissio ottanut yhteyttä tai aikooko se ottaa yhteyttä Mosambikin viranomaisiin vaatiakseen sisarten turvallisuuden takaamista ja perinpohjaista selvitystä epäillystä elinkaupasta kyseisellä alueella? Onko komissio valmis myötävaikuttamaan siihen, että kyseisille sisarille taataan tarvittava vapaus ja välttämätön turvallisuus, jotta he voivat jatkaa työtään, mukaan lukien hätään joutuneiden auttaminen, ja että saadaan täydellinen selvitys kyseisellä alueella tapahtuneista henkilöiden katoamisista?

Poul Nielsonin komission puolesta antama vastaus

(6. huhtikuuta 2004)

Kuten komission vastauksessa arvoisan parlamentin jäsenen kirjallisiin kysymyksiin E-0143/04 ja E-0072/04 (1) on todettu, komissio on seurannut tiiviisti tilanteen kehittymistä EU:n lähetystön päällikön, Human Right Leaguen (LDH) johtajan ja maan hallituksen kanssa sen jälkeen, kun näistä hirvittävistä rikoksista tehtiin ilmoitus.

Mosambikin hallitus on aloittanut tasavallan yleisen syyttäjän viraston kautta tutkimukset eri laitosten välisessä yhteistyöryhmässä, johon kuuluu oikeuskanslerin viraston, asiaa tutkivan poliisin ja LDH:n Nampulan jaoston edustaja. Asian tutkinta on kesken, ja ilmoitettujen tapausten tutkintaa syvennetään, vaikka ihmiselinten laittomasta kaupasta ei ole esitetty todisteita yhdessäkään tapauksessa 14:stä. Mosambikissa on myös poliittista tahtoa tuoda oikeuden eteen kaikki kyseisiin rikoksiin syyllistyneet henkilöt.

Komissio on tietoinen siitä, että nunnien turvallisuudesta ollaan huolissaan, ja vaikka ongelma on komission toimivallan ulkopuolella ja voidaan ratkaista parhaiten asianomaisten maiden EU-lähetystöjen kautta, komissio tutkii EU-koordinoinnin sekä EU:n ja Mosambikin välisen poliittisen vuoropuhelun yhteydessä, mikä olisi tarkoituksenmukaisin keino ottaa asia esiin maan hallituksen kanssa.

Kysyjä voi olla varma siitä, että komissio tukee toimivaltansa puitteissa jatkossakin Mosambikin hallitusta sen tehostaessa tutkintavalmiuksiaan, jotta oikeus pääsisi maassa voitolle.

(1) Katso sivu 169.